Kommissionens beslutning

af 21. maj 2001

om tredje ændring af beslutning 2001/327/EF om flytningsrestriktioner for dyrearter, der er modtagelige for mund- og klovesyge

(meddelt under nummer K(2001) 1479)

(EØS-relevant tekst)

(2001/394/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 10, og

ud fra følgende betragtninger:

(1) Situationen for mund- og klovesyge i visse dele af EF vil kunne udføre en fare for besætningerne i andre dele af EF på grund af markedsføringen af og handelen med levende klovbærende dyr.

(2) Alle medlemsstaterne har indført flytningsrestriktioner for dyr af modtagelige arter som fastsat i beslutning 2001/327/EF om flytningsrestriktioner for dyrearter, der er modtagelige for mund- og klovesyge, og om ophævelse af Kommissionens beslutning 2001/263/EF(3), senest ændret ved beslutning 2001/378/EF(4).

(3) På baggrund af sygdomsudviklingen og resultaterne af de epidemiologiske undersøgelser, der er foretaget i de smitteramte medlemsstater i nært samarbejde med andre medlemsstater, bør der endvidere nedlægges forbud mod flytning af dyr via mellemstationer, og visse restriktioner med hensyn til flytning af modtagelige dyr inden for EF bør opretholdes i en yderligere periode.

(4) Det er dog også muligt yderligere at lempe visse restriktioner, der er fastsat i beslutning 2001/327/EF.

(5) Situationen tages op til fornyet gennemgang på mødet i Den Stående Veterinærkomité, som er berammet til den 29. maj 2001, og foranstaltningerne tilpasses om nødvendigt.

(6) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Artikel 2 i Kommissionens beslutning 2001/327/EF affattes således: "Artikel 2

Andre medlemsstater end Det Forenede Kongerige sørger for følgende:

1) Transport af dyrearter, der er modtagelige for mund- og klovesyge, forbydes.

Uden at dette berører Rådets direktiv 64/432/EØF, 91/68/EØF og 92/65/EØF, gælder dette forbud ikke for flytninger af dyrearter, der er modtagelige for mund- og klovesyge, fra afgangsbedriften

- direkte eller via et samlested til et slagteri til øjeblikkelig slagtning

I forbindelse med EF-samhandel skal samlestedet godkendes,

eller

- i tilfælde af andre modtagelige dyrearter end kvæg og svin direkte eller via et enkelt samlested til andre bedrifter i regionen eller til højst ti bestemmelsesbedrifter uden for regionen

I tilfælde af flytning uden for regionen, men inden for afgangsmedlemsstaten via et samlested skal transporten tillades af myndighederne og afgangsstedet.

I forbindelse med EF-samhandel skal samlestedet godkendes. Transport enten direkte eller via samlested skal tillades af myndighederne på afgangsstedet og meddeles til de centrale veterinærmyndigheder i bestemmelsesmedlemsstaten,

eller

- i tilfælde af kvæg og svin direkte eller via samlesteder til andre bedrifter

I tilfælde af EF-samhandel med kvæg og svin, der forsendes fra en region i en medlemsstat, hvor der er anvendt restriktioner efter artikel 9 i direktiv 85/511/EØF i tre måneder før attesteringen, skal transporten tillades af myndighederne på afgangsstedet og meddeles til de centrale veterinærmyndigheder i bestemmelsesmedlemsstaten,

eller

- til græsning på udpegede græsgange

I tilfælde af andre modtagelige dyrearter end kvæg og svin skal en sådan flytning tillades af myndighederne på afgangsstedet.

2) Dyreflytning, der tillades i overensstemmelse med undtagelserne i stk. 1, finder sted, såfremt:

a) i tilfælde af andre modtagelige dyrearter end kvæg og svin dyr, der indgår i EF-samhandelen, under transporten ikke kommer i kontakt med dyr fra andre afgangsbedrifter, medmindre sådanne dyr

- enten skal sendes til slatning eller

- stammer fra eller kommer fra bedrifter i en region i en medlemsstat, hvor der ikke blev håndhævet restriktioner efter artikel 9 i direktiv 85/511/EØF på forsendelsesdatoen og i mindst tyve dage i den periode, hvor dyrene har været holdt der, når dette kræves i stk. 3

b) køretøjer, der er anvendt til transport af levende dyr af arter, der er modtagelige for mund- og klovesyge, rengøres og desinficeres efter hver transport, og der fremlægges bevis for, at de er desinficeret, og

c) transport af modtagelige dyr til andre medlemsstater først tillades, efter at de lokale veterinærmyndigheder på afgangsstedet 24 timer i forvejen har sendt de lokale veterinærmyndigheder i bestemmelsesmedlemsstaten og hvor krævet i stk. 1 i de centrale veterinærmyndigheder i bestemmelsesmedlemsstaten meddelelse herom. I tilfælde af andre modtagelige dyrearter end kvæg og svin meddeler de lokale veterinærmyndigheder på afgangsstedet transporten til de centrale veterinærmyndigheder i transitmedlemsstaten.

3) Hvor krævet i denne beslutning giver myndighederne på afgangsstedet kun tilladelse til flytning af modtagelige dyrearter på en af følgende betingelser:

- i tilfælde af andre modtagelige dyrearter end kvæg og svin er dyrene beregnet til at indgå i EF-samhandelen og har været holdt på afgangsbedriften i mindst 30 dage før tilladelsen eller siden fødslen på oprindelsesbedriften, hvor dyrene er under 30 dage gamle, og der er ikke indsat noget dyr af modtagelige arter på bedriften i denne periode

- i tilfælde af andre modtagelige dyrearter end kvæg og svin er dyrene beregnet til flytning inden for medlemsstaten, men uden for afgangsregionen og har været holdt på afgangsbedriften i mindst 20 dage før tilladelsen eller siden fødslen på oprindelsesbedriften, hvor dyrene er under 20 dage gamle, og der er ikke indsat noget dyr af modtagelige arter på bedriften i denne periode

- dyrene skal flyttes inden for en region i en medlemsstat

- dyrene transporteres direkte eller via et samlested til et slagteri til øjeblikkelig slagtning.

4) Uden at dette berører artikel 3, litra a), andet led, i Rådets direktiv 91/628/EØF, sørger medlemsstaterne for, at dyr af arter, der er modtagelige for mund- og klovesyge, ikke flyttes via mellemstationer, der er etableret og godkendt efter Rådets forordning (EF) nr. 1255/97."

Artikel 2

Denne beslutning er rettet til medlemsstaterne.

Udfærdiget i Bruxelles, den 21. maj 2001.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 62 af 15.3.1993, s. 49.

(3) EFT L 115 af 25.4.2001, s. 12.

(4) EFT L 132 af 15.5.2001, s. 31.